NORAKSTS

|  |  |
| --- | --- |
| 22.03.2018. | Nr.4/12 |

###### BIEDRĪBAS “LATVIJAS SARKANAIS KRUSTS” IESNIEGUMA IZSKATĪŠANA

(ziņo I.Škutāne)

 **Atklāti balsojot: PAR – 10** (A.Eihvalds, S.Stoļarovs, L.Zīverts, V.Ļevčenoks, M.Buškevics, R.Vectirāne, D.Olte, A.Garančs, I.Bandeniece, J.Strods) **PRET-** nav, **ATTURAS** – **2** (G.Kurlovičs, A.Rublis),

2018.gada 15.janvārī Jelgavas pilsētas pašvaldības administrācijā saņemts biedrības “Latvijas Sarkanais Krusts” ( reģistrācijas Nr. 40008002279, juridiskā adrese Šarlotes iela 1D, Rīga, LV-1001), kuru saskaņā ar 2017.gada 5.decembra pilnvaru Nr. 01.1-10/117 pārstāv biedrības “Latvijas Sarkanais Krusts” Jelgavas komitejas izpilddirektores pienākumu izpildītāja Ingrīda Grīnberga, 2018.gada 8.janvāra iesniegums Nr. 1/18 “Par telpu nomas līguma pārtraukšanu”, kurā sakarā ar paredzētajiem ēkas Stacijas ielā 13, Jelgavā, remonta darbiem lūdz pārtraukt noslēgto telpu nomas līgumu kā arī lūdz rast iespēju nodot biedrības “Latvijas Sarkanais Krusts”, turpmāk - Biedrība, bezmaksas lietošanā nedzīvojamo telpu Pasta ielā 26, Jelgavā ( telpas Nr.31 un Nr.36) 46,9 m2 platībā. Telpas Biedrībai nepieciešamas, lai nodrošinātu labdarības pasākumus Jelgavas pilsētas sociāli mazaizsargātajiem iedzīvotājiem.

Biedrība 1993.gada 12.februārī reģistrēta Latvijas Republikas Uzņēmumu reģistrā Biedrību un nodibinājumu reģistrā. Tās darbības mērķis – darboties kā valsts palīgam, uzlabojot mazaizsargāto cilvēku dzīves apstākļus.

Nekustamais īpašums Pasta ielā 26, Jelgavā, ar kadastra apzīmējumu 09005010033 ir reģistrēts Jelgavas tiesas Zemesgrāmatu nodaļā uz Jelgavas pilsētas pašvaldības vārda. Saskaņā ar 2016.gada 1.decembra Nodošanas pieņemšanas aktu Nr. 8-80/10 nekustamais īpašums Pasta ielā 26, Jelgavā, nodots SIA “Jelgavas nekustamā īpašuma pārvalde” apsaimniekošanā.

Biedrībai no 2005.gada 26.maija piešķirts un ir spēkā sabiedriskā labuma organizācijas statuss.

Publiskas personas finanšu līdzekļu un mantas izšķērdēšanas novēršanas likuma 5.panta pirmajā daļā noteikts, ka publiskas personas mantu aizliegts nodot privātpersonai vai kapitālsabiedrībai bezatlīdzības lietošanā. Savukārt šī likuma 5.panta otrās daļas 41.punktā noteikts, ka šā panta pirmās daļas noteikumi neattiecas uz gadījumiem, kad atvasināta publiska persona savu mantu nodod lietošanā sabiedriskā labuma organizācijai, kura, kā to nosaka minētā panta 31.daļa, nodrošina attiecīgās mantas uzturēšanu un sedz ar to saistītos izdevumus. Minētā likuma 5.panta piektā daļa nosaka, ka lēmumu par publiskas personas mantas nodošanu bezatlīdzības lietošanā sabiedriskā labuma organizācijai pieņem atvasinātas personas orgāns, tas ir, pašvaldības dome. Publiskas personas mantu bezatlīdzības lietošanā nodod sabiedriskā labuma organizācijai uz laiku, kamēr attiecīgajai organizācijai ir sabiedriskā labuma statuss, bet ne ilgāk par desmit gadiem.

Likuma “Par pašvaldībām” 15.panta pirmās daļas 7.punkts nosaka, ka viena no pašvaldības autonomajām funkcijām ir nodrošināt iedzīvotājiem sociālo palīdzību.

Saskaņā ar likuma “Par pašvaldībām” 14.panta otrās daļas 3.punktu, 15.panta pirmās daļas 7.punktu, 21.panta pirmās daļas 27.punktu un Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 4.1.punktu, trešo prim un piekto daļu,

**JELGAVAS PILSĒTAS DOME NOLEMJ:**

1. Nodot sabiedriskā labuma organizācijai - biedrībai “Latvijas Sarkanais Krusts” (reģistrācijas Nr. 40008002279, juridiskā adrese Šarlotes iela 1D, Rīga, LV-1001) bezatlīdzības lietošanā uz laiku, kamēr biedrībai ir sabiedriskā labuma organizācijas statuss, bet ne ilgāk par 2023.gada 22.martu, nedzīvojamās telpas Nr. 31 un Nr. 36, 46,9m2 platībā, Pasta ielā 26, Jelgavā, labdarības pasākumu nodrošināšanai Jelgavas pilsētas sociāli mazaizsargātajiem iedzīvotājiem.
2. Biedrībai “Latvijas Sarkanais Krusts” nodrošināt nedzīvojamo telpu Nr. 31 un Nr. 36 Pasta ielā 26, Jelgavā, uzturēšanu un segt ar to saistītos izdevumus.
3. Biedrībai “Latvijas Sarkanais Krusts” noslēgt Patapinājuma līgumu SIA “Jelgavas nekustamā īpašuma pārvalde” viena mēneša laikā no lēmuma pieņemšanas dienas ar šādiem nosacījumiem:
	1. Telpas izmantojamas tikai labdarības pasākumu nodrošināšanai Jelgavas pilsētas sociāli mazaizsargātajiem iedzīvotājiem;
	2. Patapinājuma līgums ir spēkā kamēr biedrībai “Latvijas Sarkanais Krusts” ir sabiedriskā labuma organizācijas statuss, bet ne ilgāk kā līdz 2023.gada 22.martam;
	3. Līgums tiek izbeigts, ja Patapinājumā nodotās telpas netiek izmantotas labdarības pasākumu nodrošināšanai.
4. Patapinājumā nodoto nedzīvojamo telpu Pasta ielā 26, Jelgavā, (Nr.31 un Nr.36) neiegūto nomas maksu SIA “Jelgavas nekustamā īpašuma pārvalde” kompensēt no nekustamā īpašuma Pasta ielā 26, Jelgavā, nomas maksas ieņēmumiem.

Domes priekšsēdētāja vietniece (paraksts) R.Vectirāne

2018.gada 22.martā